钦定古今图书集成/历象汇编/庶征典/第018卷 > 《诗经》 > 《小雅十月》
## 钦定古今图书集成/历象汇编/庶征典/第018卷 > 《诗经》 > 《小雅十月》

十月之交，朔日辛卯。日有食之，亦孔之丑。彼月而微，
此日而微。今此下民，亦孔之哀。

〈朱注〉“十月。”以夏正言之，建亥之月也。“交，日月交会”，谓晦朔之间也。历法，周天三百六十五度四分度之一，左旋于地，一昼一夜则其行一周而又过一度。日月皆右行于天，一昼一夜则日行一度，月行十三度十九分度之七，故日一岁而一周天，月二十九日有奇而一周天，又逐及于日而与之会，一岁凡十二会。方会则“月光都尽而为晦，巳会则月光复苏而为朔。朔后晦前各十五日，日月相对，则月光正满而为望，晦朔而日月之合，东西同度，南北同道，则月揜日而日为之食；望而日月之对，同度同道，则月亢日而月为之食，是皆有常度矣。”然王者修德行政，用贤去奸，能使阳盛足以胜阴，阴衰不能侵阳，则日月之行，虽或当食，而月常避日，故其迟速高下，必有参差，而不正相合，不正相对者，所以当食而不食也。若国无政不用，善使臣子背君父，妾妇乘其夫，小人陵君子，外国侵中国，则阴盛阳微，当食必食，虽曰行有常度，而实为非常之变矣。苏氏曰：“日食天变之大者，然正阳之月，古尤忌之，夏之四月为”纯阳，故谓之正月。十月纯阴，疑其无阳，故谓之阳月。纯阳而食，阳弱之甚也；纯阴而食，阴壮之甚也。微，亏也。彼月则宜有时而亏矣，此日不宜亏，而今亦亏，是乱亡之兆也。〈大全〉三山李氏曰：“《唐志》云：‘十月之交，以历推之，在幽王之六年。

日月告凶，不用其行；四国无政，不用其良。彼月而食，
则维其常；此日而食，于何不臧’。”

〈朱注〉凡日月之食，皆有常度矣。而以为不用其行者，月不避日，失其道也。然其所以然者，则以四国无政，不用善人故也。如此，则日月之食，皆非常矣，而以月食为其常。日食为不臧者，阴亢阳而不胜，犹可言也；阴胜阳而揜之，不可言也。故《春秋》日食必书，而月食则无纪焉，亦以此尔。